ברצלונה 6–1 פריז סן-ז'רמן

ברצלונה 6–1 פריז סן-ז'רמן הייתה תוצאת המשחק השני של מפגש שמינית גמר ליגת האלופות שהתרחש ב-8 במרץ 2017 בקאמפ נואו בברצלונה, קטלוניה, ספרד. ברצלונה התגברה על פיגור של ארבעה שערים מהמשחק הראשון מול פריז סן-ז'רמן וניצחה 6–5 בסיכום שמינית גמר עונת 2016/2017, מה שהפך את המפגש לקאמבק הגדול ביותר בתולדות ליגת האלופות. המשחק נודע בספרד בשם La Remontada (המהפך). היה זה המפגש השלישי בין פריז סן-ז'רמן לברצלונה בשלבי הנוקאאוט של ליגת האלופות, כשברצלונה ניצחה בשני המפגשים הקודמים ברבעי הגמר בעונות 2012/2013 (3–3, בזכות חוק שערי חוץ) ו-2014/2015 (5–1). שתי הקבוצות העפילו בקלות יחסית משלב הבתים. פריז סן-ז'רמן העפילה כסגנית אלופת בית א' לאחר שהתמודדה עם ארסנל, בזל ולודוגורץ ראזגרד, עם פער של 9 נקודות מהמקום השלישי. ברצלונה העפילה כמובילת בית ג', הרחק מעל בורוסיה מנשנגלדבך וסלטיק, והקדימה את מנצ'סטר סיטי שבמקום השני ב-6 נקודות. המשחק הראשון נערך ב-14 בפברואר בפארק דה פראנס בפריז. שתי הקבוצות היו בכושר טוב כשפריז סן-ז'רמן הגיעה אחרי ניצחון חוץ 3–0 מול בורדו בליג 1 וברצלונה ניצחה את דפורטיבו אלאבס בחוץ 6–0 בלה ליגה. אנחל די מריה העלה את הפריזאים ליתרון בדקה ה-18' עם בעיטה חופשית לאחר שסמואל אומטיטי ביצע עבירה. יוליאן דראקסלר קבע 2–0 עם בבעיטה בדקה ה-40', מבישול של מרקו וראטי. אחרי 55 דקות כבש די מריה שוב, הפעם מבעיטה מחוץ לרחבה. אדינסון קבאני כבש את השער האחרון של המשחק בדקה ה-72', והבטיח את הניצחון 4–0. ברצלונה בעטה רק פעם אחת למסגרת במהלך כל המשחק. משחק הגומלין נערך ב-8 במרץ בקאמפ נואו בברצלונה. שוב, שתי הקבוצות הגיעו למשחק לאחר שניצחו את משחקי הליגה שלהן, ברצלונה 5–0 את סלטה ויגו ופריז סן ז'רמן 1–0 את נאנסי. במשחק נכחו 96,290 אוהדים, למרות התבוסה הכבדה של הקבוצה הביתית במשחק הראשון. לואיס סוארס כבש את השער הראשון במשחק בדקה ה-3' לאחר שנגח את הכדור מעל הקו לפני שהורחק על ידי תומא מנייה. בדקה ה-40' כבש לייבין קורזאווה מפריז שער עצמי בניסיון לבלום בעיטה של אנדרס אינייסטה. השער השלישי הגיע בדקה ה-50' מפנדל שכבש ליונל מסי לאחר שניימאר הוכשל ברחבה על ידי מנייה. תקוותיה של ברצלונה נגוזו לכאורה לאחר שאדינסון קבאני כבש את השער היחיד של פריז סן-ז'רמן בדקה ה-62', מה שחייב את ברצלונה לכבוש שלושה שערים נוספים כדי לנצח בגלל חוק שערי החוץ. חאבייר מסצ'ראנו הכשיל את די מריה ברחבת ברצלונה אבל השופט דניז אייטקין לא שרק לפנדל. ניימאר כבש שני שערים בדקות הסיום - בעיטה חופשית בדקה ה-88' ובעיטת עונשין שנויה במחלוקת כשלואיס סוארס הוכשל דקה בתוך תוספת הזמן - 5–1 לברצלונה. בשניות האחרונות של המשחק הרים ניימאר כדור רוחב לרחבה, וסרג'י רוברטו כבש את השער השישי והאחרון בדקה ה-90+5'. ברצלונה ניצחה את המשחק 6–1 ועלתה לרבע הגמר אחרי 6–5 בסיכום. בנוסף לשבחים רבים לברצלונה, נשמעה גם ביקורת על פריז סן-ז'רמן על כך שלא הצליחה להתמודד עם הלחץ של שמירה על היתרון המצטבר, והשערות כי השופט עלול לרדת ממעמדו על ידי אופ"א עקב חלק מההחלטות שקיבל במהלך המשחק, במיוחד הפנדל השני שהעניק לברצלונה. ניתוחים שלאחר מכן העלו כי פריז הייתה מנצחת במשחק לו הייתה שיטת ה-VAR בשימוש. ברבע הגמר שוב ספגה ברצלונה תבוסה קשה במשחק הראשון בחוץ, הפעם 3–0 ליובנטוס, אך לא הצליחה לשחזר את המהפך מהסיבוב הקודם והודחה לאחר 0–0 במשחק הגומלין. אחד הגיבורים הראשיים של המשחק, הקיצוני הברזילאי ניימאר, עמד במרכז עניין אחר הקשור לשני המועדונים באוגוסט 2017, כשעבר מברצלונה לפריז סן-ז'רמן תמורת סכום שיא בהעברות בכדורגל של 222 מיליון אירו. בשמינית גמר ליגת האלופות 2020/2021 התמודדו ברצלונה ופריז סן-ז'רמן שוב זו מול זו. ניימאר חזר לראשונה לקאמפ נואו מאז עבר לצרפת, אף על פי שלא שיחק בשני המשחקים בגלל פציעה. פ.ס.ז' ניצחה את המשחק 4–1 בקאמפ נואו, עם שלושער של קיליאן אמבפה. במשחק השני, פ.ס.ז', עדיין ללא ניימאר, הצליחה להחזיק מעמד בתיקו 1–1, ניצחה את בארסה 5–2 במצטבר ועלתה לרבע הגמר. בעונה שלאחר מכן הייתה זו ברצלונה שחוותה קאמבק בלתי צפוי, כשהפסידה 0–3 לרומא באיטליה בשלב רבע הגמר והודחה בשערי חוץ, אף על פי שהחזיקה ביתרון 4–1 מהמשחק הראשון שהתרחש בביתה. בשמינית גמר ליגת האלופות 2018/2019 שוב הייתה פריז סן-ז'רמן (ללא ניימאר הפצוע) המפסידה בקאמבק משמעותי נוסף, כאשר מנצ'סטר יונייטד ניצחה 3–1 בפארק דה פראנס לאחר שהפסידה 2–0 באולד טראפורד, הפעם הראשונה בתולדות התחרות בה קבוצה מתגברת על פיגור כזה ממשחק ביתי. בחצי הגמר הודחה ברצלונה לאחר קריסה נוספת במשחק השני: כשהיא מחזיקה ביתרון 3–0 מהקאמפ נואו, היא ספגה ארבעה שערים מליברפול באצטדיון אנפילד והודחה על ידי הקבוצה האנגלית שזכתה באליפות אירופה באותה עונה. ב-2021/2022 ניצחה פ.ס.ז' את ריאל מדריד 1–0 במשחק הראשון של שמינית הגמר בביתה, אך הפסידה במשחק השני 3-1 באצטדיון סנטיאגו ברנבאו משלושער של כרים בנזמה. מדיה וקבצים בנושא ברצלונה 6–1 פריז סן-ז'רמן בוויקישיתוף סיקור המשחק באתר ליגת האלופות המהפך הגדול בהיסטוריה: ברצלונה עלתה לרבע הגמר, באתר ynet, 8 במרץ 2017 היסטוריה: בארסה ברבע הגמר עם 1:6 על פ.ס.ז', באתר ONE‏, 8 במרץ 2017 צרפת: 0:3 לפריז סן ז'רמן על בורדו, באתר ynet, 11 בפברואר 2017 התפוצצות: 0:6 ענק לברצלונה על אלאבס, באתר ynet, 11 בפברואר 2017 השפלה: פאריס סן ז'רמן הביסה 0:4 את ברצלונה, באתר ONE‏, 14 בפברואר 2017 צפו: 0:5 לברצלונה, שוב מוליכה את הטבלה, באתר ynet, 4 במרץ 2017 צרפת: פ.ס.ז' וניס ניצחו והשתוו למונאקו, באתר ynet, 4 במרץ 2017 המהפך הגדול בהיסטוריה: ברצלונה עלתה לרבע הגמר, באתר ynet, 8 במרץ 2017 היסטוריה: בארסה ברבע הגמר עם 1:6 על פ.ס.ז', באתר ONE‏, 8 במרץ 2017 סיקור המשחק, באתר ליגת האלופות "PSG's blind panic vs Barca revealed by shocking passing stat". ספורטינג ניוז. 11 במרץ 2017. נבדק ב-2024-01-19. {{cite web}}: (עזרה) דיווח: השופט בין ברצלונה לפ.ס.ז' ייענש, באתר ynet, 10 במרץ 2017 "Le VAR aurait sauvé le PSG de la remontada du Barça en Ligue des champions en 2017" [VAR היה מציל את פ.ס.ז' מהקאמבק של בארסה בליגת האלופות ב-2017]. ל'אקיפ (בצרפתית). 15 בפברואר 2021. נבדק ב-2024-01-19. {{cite web}}: (עזרה) סומכים על הנס: 0:3 ליובנטוס על ברצלונה, באתר ynet, 11 באפריל 2017 הקסם שלה: יובנטוס הדיחה את ברצלונה, באתר ynet, 19 באפריל 2017 מטורף: ניימאר חתם בפ.ס.ז' ששילמה 222 מיליון יורו, באתר ערוץ הספורט, 3 באוגוסט 2017 רשמית: ניימאר יחמיץ את ברצלונה, באתר ישראל היום, 9 במרץ 2021 ‏הכוכב האמיתי: שלושער לאמבפה, פ.ס.ז' הביסה 1:4 את ברצלונה, באתר ספורט1, 16 בפברואר 2021 ליגת האלופות: פריז סן ז'רמן ברבע הגמר אחרי 1:1 מול ברצלונה, באתר וואלה, 11 במרץ 2021 אירופה בהלם: רומא הדיחה את ברצלונה עם 0:3, באתר ONE‏, 10 באפריל 2018 ליגת האלופות: ברצלונה הביסה 1:4 את רומא, באתר וואלה, 4 באפריל 2018 מנצ'סטר יונייטד ניצחה 1:3 את פריס סן ז'רמן ועלתה לרבע גמר ליגת האלופות, באתר וואלה, 6 במרץ 2019 ליגת האלופות: 0:2 לפריז סן ז'רמן על מנצ'סטר יונייטד, באתר ynet, 12 בפברואר 2019 0:3 לברצלונה על ליברפול, צמד לליאו מסי, באתר ONE‏, 1 במאי 2019 ליברפול בגמר הצ'מפיונס אחרי 0:4 על ברצלונה, באתר ynet, 7 במאי 2019 בדקה ה-94: אמבפה העניק לפ.ס.ז' 0:1 על ריאל, באתר ONE‏, 15 בפברואר 2022 בנזמה כבש שלושער, ריאל מדריד רשמה מהפך גדול ו-1:3 על פריז סן ז'רמן, באתר וואלה, 9 במרץ 2019